DA Den Europæiske Unions Tidende CE 78/846

(2004/C 78 E/0900)

SKRIFTLIG FORESPØRGSEL P-3657/03

af Giovanni Procacci (ELDR) til Kommissionen

(2. december 2003)

Om: Deponering af atomaffald

Den italienske regering har i et lovdekret vedtaget, at alt nuværende atomaffald i Italien skal deponeres på få meters dybde i en saltmine i Scanzano Jonico.

Deponeringsstedet ligger mindre end en kilometer fra havet og tæt på en flod, kun få meter fra et metangasanlæg og i et jordskælvstruet område.

Undersøgelser af deponeringer af atomaffald i saltminer i USA viser, at det radioaktive materiale med tiden bevirker en temperaturforhøjelse og skaber bevægelse i de saltholdige væsker, hvorved beholderne eroderes og atomaffaldet slipper ud i miljøet, og at det videnskabelige samfund ikke kan sikre, at affaldet ikke på sigt vil udgøre en fare for befolkningen i området.

Kan Kommissionen få bremset denne afgørelse, der er absurd, både fordi den udgør en reel trussel for befolkningen, der lever kun få meter fra deponeringsstedet, og fordi den angår den metapontiske slette, et område, der forbinder regionerne Basalicata, Puglia og Calabria, og som rummer Syditaliens mest avancerede fødevarevirksomheder og højtrangerede turistfaciliteter.

Hvordan vil Kommissionen stille sig til problemet med deponering af radioaktivt affald på EU-plan for at beskytte borgernes sundhed så godt som muligt?

Svar afgivet på Kommissionens vegne af Loyola de Palacio

(6. januar 2004)

Med hensyn til forslaget om at anlægge et depot til radioaktivt affald i kommunen Scanzano Jonico i Italien kan Kommissionen nævne, at det oprindelige dekret fra den italienske regering er blevet ændret, og at Scanzano Jonico kun er et blandt andre mulige steder, som skal påvises og bedømmes af en ekspertkommission.

Kommissionen vil gerne minde det ærede medlem om, at de enkelte medlemsstater er ansvarlige for forvaltningen af brugt brændsel og radioaktivt affald, som hører under deres jurisdiktion …

Kommissionen har allerede truffet foranstaltninger for at sikre beskyttelse af offentligheden og miljøet. Ifølge det foreslåede nye direktiv om forvaltning af brugt brændsel og radioaktivt affald, som er til drøftelse i Rådet, skal medlemsstaterne udarbejde programmer for sikker forvaltning af dette affald, også for dets bortskaffelse.

Den nuværende europæiske lovgivning forlanger imidlertid allerede, at der skal være truffet visse foranstaltninger, før der kan gives byggetilladelse.

Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet (1) forlanger bl.a., at der skal foretages en vurdering af offentlige planer om eller programmer for bortskaffelse af radioaktivt affald. Medlemsstaterne skal imidlertid ikke have omsat dette direktiv til national lovgivning før den 21. juli 2004.

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, ændret ved Rådets direktiv 97/11/EF af 3. marts 1997 (2), forlanger bl.a., at der skal foretages en vurdering af de virkninger, anlæg til endelig bortskaffelse eller langtidsopbevaring af radioaktivt affald eller bestrålet kernebrændsel vil få på miljøet. De strålingsmæssige virkninger er blandt de virkninger, der skal vurderes.

Hvis der gives byggetilladelse, skal der træffes særlige foranstaltninger i overensstemmelse med Euratomtraktaten og den afledte lovgivning. Alle aktiviteter, hvori der indgår radioaktive materialer, er omfattet af Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling (3). Desuden er der ifølge Euratom-traktatens artikel 37 anmeldelsespligt for bortskaffelse af raidoaktivt affald.

Kommissionen henviser desuden det ærede medlem til sit svar på forespørgsel P-3519/03 fra Maurizio Turco (4).

(1) EFT L 197 af 21.7.2001.

(2) EFT L 73 af 14.3.1997.

(3) EFT L 159 af 29.6.1996.

(4) Se side 570.